**PÁPAKÖRNYÉKI ÖNKORMÁNYZATOK FELADATELLÁTÓ INTÉZMÉNYE**

**CSALÁDSEGÍTŐ ÉS GYERMEKJÓLÉTI SZOLGÁLAT**

8500 Pápa, Pálos tér 2.

Tel.: 06-89-510-340 Fax: 06-89-321-137

gyermekjoletiptkt@gmail.com

**Iktatószám**: Sz-137/2014 **Tárgy:** Beszámoló a családsegítő szolgálat 2013. évi munkájáról

**NÓRÁP**

Község Képviselő Testületének

**Tisztelt Képviselő Testület!**

Községükben a családsegítést az elmúlt évek gyakorlatához hasonlóan a Pápai Többcélú Kistérségi Társulás Családsegítő és Gyermekjóléti Szolgálata biztosította. Jelentős változás volt az elmúlt évben, hogy nevünk megváltozott, így 2013.07.01-től **Pápakörnyéki Önkormányzatok Feladatellátó** **Intézményeként** működünk és 4 településsel /Farkasgyepű, Bakonyjákó, Nagytevel, Homokbödöge/ bővült ellátási területünk. 48 településen, 4 családgondozóval látjuk el a családsegítő szolgáltatás feladatait.

Szolgálatunk családgondozóinak munkájában az 1993. évi III. törvény, és az 1/2000. (I.7.) SzCsM rendelet az irányadók.

Az ellátási területünkhöz tartozó településeket (gazdaságossági szempontokat is figyelembe véve) felosztottuk a családgondozók között, akik A személyes elérhetőségükről, illetve a szolgáltatás igénybevételének módjáról a település hirdetőtábláján tájékoztatják a lakosságot. A pápai központi irodaházunkban minden pénteken 8-12 óráig állunk ügyfeleink rendelkezésére.

A 1993. évi III. törvény 64. § (2) bekezdése előírja a családsegítő szolgálatoknak az **észlelő-jelzőrendszer** működtetését. A törvény értelmében ennek tagja az adott település jegyzője, a szociális, egészségügyi szolgáltató, a gyermekjóléti szolgálat, a pártfogó felügyelői és jogi segítségnyújtói szolgálat. A jelzőrendszer tagjaival folyamatos kapcsolatot tartunk és közösen vagy szorosan együttműködve felajánljuk segítségünket az általuk jelzett, problémával küzdő személyeknek, illetve családoknak. Egyházak és magánszemélyek is jelezhetnek szolgálatunknak, ha segítségre szoruló családról, személyről értesülnek.

A családsegítés *önkéntesen igénybe vehető* szolgáltatás, ezért a hozzánk érkező jelzésekben akkor tudunk segítséget nyújtani, ha az abban érintett személy vagy család elfogadja, igényli segítségünket. Célunk az, hogy a szociális és mentálhigiénés problémák miatt veszélyeztetett, illetve a krízis helyzetbe került személy, család életvezetési képességeit megőrizzük, az ilyen helyzethez vezető okokat megelőzzük, valamint a krízishelyzet megszüntetését elősegítsük.

A családgondozás során az egyénekkel, családokkal való kapcsolattartás egyrészt szolgálatunk pápai épületében, másrészt az érintettek életterében, személyes felkeresés útján történik. Munkánk során legfőbb célunk és feladatunk, hogy a segítségre szoruló egyének, családok problémáit, velük együtt, illetve a jelzőrendszer tagjaival közösen oldjuk meg.

**Tevékenységünk és feladatrendszerünk:**

Az általános segítő szolgáltatás keretében az egyének és a családok életvezetési képességének megőrzése, valamint az egyén és a család életében jelentkező probléma megszüntetése érdekében:

* Tájékoztatást adunk a szociális, családtámogatási és társadalombiztosítási ellátások formáiról, az ellátáshoz való hozzájutás módjáról és segítséget nyújtunk az ellátás igénylésében.
* Családgondozással elősegítjük a családban jelentkező működési zavarok, illetve konfliktusok megoldását azért, hogy a család harmonikusabban működhessen. Pl.: válásnál segítjük az ügyek megbeszélését, családi konfliktusokban tanácsot adunk.
* Szociális, életvezetési és mentálhigiénés tanácsadást nyújtunk (pénzbeosztás, alkoholizálás).
* Segítjük azokat a családokat és egyéneket, akik nem képesek hivatalos ügyeik intézésére és önmaguk képviseletére, támogatjuk őket abban, hogy ügyeiket hatékonyan, önállóan intézzék, pl.: beadványok megírása, mit hol lehet elintézni.
* Továbbra is **ingyenes jogi** és **pszichológiai tanácsadást** biztosítunk ügyfeleinknek előzetes időpont egyeztetést követően.
* Szolgálatunk ingyenes ruhaadománnyal látja el a rászoruló családokat, hogy anyagilag támogassuk őket. A 2013. évben jelentős mennyiségű ruhaadományt kaptunk a Pápai Sarokkő Baptista Gyülekezettől, illetve magánszemélyektől.

Családsegítő szolgálatunk együttműködésre kötelezett célcsoportja **a rendszeres szociális** **segélyben részesülő aktív korú munkanélküliek**. A szociális törvény 37/D§-a kimondja, hogy az aktív korú rendszeres szociális segélyezettekkel történő együttműködésre minden önkormányzatnak ki kell jelölnie egy szociális intézményt, amely ellátja a jogszabályban meghatározott feladatokat, melyet településük vonatkozásában szolgálatunk lát el. Fentiek miatt a rendszeres szociális segélyben részesülők nem önkéntesen veszik igénybe szolgáltatásainkat, hanem együttműködési kötelezettségük van velünk segélyük folyósításának feltételeként.

A rendszeres szociális segélyezettekkel történő munkánk során átfogó célunk: a társadalmi és munkaerő-piaci reintegráció elősegítése, a munkanélküliség mérséklése a nem foglalkoztatott, tartósan munka nélkül lévőknél, hogy mielőbb a munkaerőpiac aktív részesei legyenek.

**Egyéb tevékenységeink, programjaink**

***2013 áprilisában*** a gyermekjóléti szolgálattal közösen sikeresen pályáztunk az Erzsébet program keretében, a ***„Miénk a nyár”*** elnevezésű kiírásra. Így lehetőségünk nyílott ez év augusztusában egy hétre 20 fő hátrányos helyzetű gyermeket a zánkai gyermeküdülőben nyaraltatni. A program sikeresen lezajlott és felejthetetlen élményekkel tértek haza a gyermekek.

***2013 júniusában*,** a korábbi évekhez hasonlóan részt vett szolgálatunk a Vidékfejlesztési Minisztérium szervezésében és a Magyar Ökomenikus Segélyszervezet által lebonyolításra kerülő **élelmiszerosztásban.** 29 településnek 10255 kg mennyiségű élelmiszersegély került kiosztásra. *2013 októberében* már 39 település csatlakozott az élelmiszerosztáshoz, amelyen szintén 10255 kg mennyiségű élelmiszer került a rászoruló családokhoz.

Szolgálatunk az elmúlt évek gyakorlatához hasonlóan a 2013. évben is felajánlotta a falunapok, gyermeknapok keretében megrendezésre kerülő kézműves tevékenységek lebonyolítását **Mozgó játszóház** keretében. ***Tavasz végétől az ősz végéig*** közel 25 alkalommal vettünk részt a fenti rendezvényeken.

***2013. december 6-án*** 20 gyermek vehetett részt a Pápai JMK szervezésében megrendezésre kerülő mikulás napi ünnepségen.

A hagyományokhoz ragaszkodva a **2013. év karácsonyán** is megajándékozta szolgálatunk a hátrányos helyzetű, gondozásban lévő családjait. A csomagok elsősorban tartós élelmiszerből, a gyermekeknek szánt édességből, illetve játékokból álltak, melyeket az ünnepet megelőző héten vittünk el gondozott családjainknak. A Veszprém Megyei Kormányhivatal Pápai Járási Hivatal dolgozói **cipős doboz** **akciót** szerveztek, az általuk összegyűjtött adományokat felajánlották a szolgálatunk által gondozott családoknak, mellyel hozzájárultak karácsonyi ajándékozásunk színvonalának növeléséhez.

Azokat a kiskorú gyermekeket, akiknek a családjukban az ellátása nem megfelelő, a gyámhivatal védelembe veszi, valamint rendelkezik a családi pótlék természetbeni formában történő nyújtásáról. A gyámhatóság családgondozóink közül **eseti gondnokot** rendel ki, aki folyamatosan gondoskodik a Veszprém Megyei Kormányhivatal természetbeni családtámogatások számlájára átutalt családi pótléknak, a gyermekek szükségleteire történő felhasználásáról. Így különösen ruházat, élelmiszer, gyógyszer, közétkeztetés, tisztasági szerek és egyéb iskolai felszerelések vásárlása kapcsán felmerülő költségekről. Az elmúlt évben is több alkalommal szükségessé vált a családi pótlék természetbeni felhasználásánál családgondozóink eseti gondnokként való közreműködése.

**Eredményeink, nehézségeink, jövőre vonatkozó javaslataink meghatározása**

* Tapasztalataink szerint az ellátási területünkön élő emberek egyre tágabb köre ismeri tevékenységünket és sokan önként kérik segítségünket.
* Munkánk során komoly gondot jelent, hogy nem rendelkezünk szociális *intézményi háttérrel***,** (családok átmeneti otthona, hajléktalanszálló) pedig egyre nagyobb igény mutatkozik erre. Ezek megléte esetén a krízishelyzetbe került személyeknek, családoknak gyorsabb és hatékonyabb segítséget tudnánk nyújtani. Ennek megoldásához szívesen fogadjuk segítő javaslataikat.
* A jövőben is fontosnak tartjuk a jelzőrendszeri tagokkal kiépített együttműködés fenntartását, a folyamatos kapcsolattartást munkánk hatékonyságának, szolgálatunk szakmai színvonalának emelése érdekében. Mindezeket személyes konzultációkkal tudjuk megvalósítani.
* Segítő munkánk eredményességét szolgálná egy alapítvány megléte, melyen keresztül nagyobb mennyiségű adományt tudnánk eljuttatni a rászoruló családoknak, egyéneknek.
* Szolgálatunk jövőbeni célja az, hogy az egyéni esetkezelések mellett a csoportos szociális munka is megvalósításra kerüljön / pl.: klub, önsegítő csoport/.
* Tekintettel arra, hogy az elmúlt időszakban több tragikus, sajnálatos esetről is értesültünk, amely Magyarországon történt és a családsegítő szolgálat munkáját is érintette, pontosabban a jelzőrendszer működésének a hiánya derült ki az esetekből. Ezekből a történtekből tanulva szeretnénk még nagyobb hangsúlyt fektetni a jelzőrendszer hatékony működésére.

Ennyiben kívántunk szolgálatunk 2013. évi tevékenységéről beszámolni. Kérjük, beszámolónkat elfogadni szíveskedjenek és szolgálatunk munkáját a továbbiakban is támogassák.

Ezúton köszönjük segítő együttműködésüket, mellyel munkánk eredményességét elősegítették.

Pápa, 2014. február 28.

Tisztelettel:

Földi Anikó

családgondozó, szakmai vezető